FI Euroopan unionin virallinen lehti CE 78/440

(2004/C 78 E/0462)

KIRJALLINEN KYSYMYS E-2895/03

esittäjä(t): Dana S callon (PPE-DE) komissiolle

(29. syyskuuta 2003)

Aihe: Irlantilaiset lampaiden kasvattajat

Montako jäsenvaltiota pitää kiinni siitä, että eläintiheyden on oltava sama aidatulla laitumella ja sen viereisellä yhteisomistuksessa olevalla aitaamattomalla rinteellä yhden maatilan sisällä?

Onko komissio pyytänyt 800 000 lampaan teurastamista Irlannin kukkulanrinteiden ympäristönsuojelun perusteella?

Minkä määrän lampaita komissio on pyytänyt poistettavan Irlannin kukkulanrinteiltä?

Franz Fischlerin komission puolesta antama vastaus

(4. marraskuuta 2003)

Muissa jäsenvaltioissa ei näytä olevan tilannetta, jossa ”jäsenvaltiot pitävät kiinni siitä, että eläintiheyden on oltava sama aidatulla laitumella ja sen viereisellä yhteisomistuksessa olevalla aitaamattomalla rinteellä yhden maatilan sisällä”. Kotieläintuotannon laajaperäistämiseen liittyvistä sitoumuksista annettuja ohjeita koskevan 26. helmikuuta 2002 annetun komission asetuksen (EY) N:o 445/2002 (1) nykyisen 13 artiklan b alakohdassa todetaan, että ”karja jaetaan maatilan alueelle siten, että ylläpidetään koko rehuntuotannossa olevaa alaa ja vältetään siten sekä liiallinen laiduntaminen että liian vähäinen käyttö”.

Komissio ei ole nimenomaisesti vaatinut 800 000 lampaan teurastamista (toinen ja kolmas kysymys), vaan pikemmin se on vaatinut maaseutuympäristön suojeluohjelman (maatalous- ja ympäristöohjelma) ja ”lampaiden päälukuohjelmien” sisältämien ympäristöehtojen noudattamista toisiaan täydentävästi sekä unionin luontotyyppien suojelua koskevien vaatimusten noudattamista, joista säädettiin luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY (2), sekä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY (3). Euroopan yhteisöjen tuomioistuin antoi Irlannille 13. kesäkuuta 2002 tuomion. Se koskee kasvillisuuden häviämistä laajalla alueella ja eroosiota, joka johtui liian suurista lammasmääristä Länsi-Irlannissa sijaitsevilla laitumilla (asia C-117/00). Irlanti on velvollinen toteuttamaan mahdollisimman pian toimia tuomioistuimen päätöksen noudattamiseksi. Tuomiossa pidetään teurastustoimia pidetään välttämättöminä, jotta liian suuren lammasmäärän laiduntamiseen yhteisomistuksessa olevilla alueilla (yhteislaitumet) liittyvät ongelmat ja niistä johtuvat ympäristövahingot tällaisilla herkillä alueilla voitaisiin korjata. Näin ollen komissio hyväksyi lisätoimen A vuonna 1998 maaseutuympäristön suojeluohjelmien mukaisesti, joilla viljelijöille korvataan kyseiset alueet noudattamalla maatalous- ja ympäristöohjelmaa, jonka tarkoituksena oli vähentää lampaiden määrää niin, että eläintiheys olisi kestävä ja joka sisälsi erityisehtoja rappeutuneiden alueiden elvyttämiseksi. Maatalous- ja ympäristöohjelma olisi niiden puiteohjelmien mukainen, joita on tarkoitus laatia kutakin yhteislaidunta varten.

Yhteislaitumia koskevien puitesuunnitelmien laatimisen kanssa samanaikaisesti alettiin myös toteuttaa väliaikaisia toimia, jotta voitaisiin ratkaista ongelma, joka johtuu liikalaiduntamisesta niillä kuudella läntisellä hallintoalueella, joilla ympäristövahingot olivat pahempia kuin muualla. Lampaiden määrää vähennetään välittömästi 30 prosenttia, ja noin 140 000 lammasta poistettiin marraskuun ja joulukuun 1998 välisenä aikana kyseisillä hallintoalueilla sijaitsevilta yhteislaitumilta. Täydentävien ympäristöehtojen noudattamiseen liittyvä toimenpide otettiin käyttöön ennen vuoden 1998 päälukumaksuja koskevia ohjelmia. Vuosina 1999 ja 2000 viljelijöiden maksettavaksi koituvaa lampaiden päälukumaksua rajoitettiin hakemuksessa esitetyn määrän mukaan kuitenkin niin, että enimmäismäärä oli kaiken kaikkiaan 70 prosenttia siitä, mihin ohjelma oikeutti vuonna 1998.

Vaatimus noudattaa täydentäviä ympäristöehtoja kokonaisuudessaan asetettiin vuodesta 2001 lähtien. Vuoden 2001 päälukuohjelmien ehtona on, että yhteisomistuksessa olevilla mailla toimivien viljelijöiden pitää osallistua hyväksyttyyn maaseutuympäristön suojeluohjelmaan (myös toimenpiteeseen A) tai kansalliseen ohjelmaan (komission syyskuussa 2003 hyväksymä valtiontukiohjelma), ennen kuin maksu voidaan suorittaa uuhipalkkion ja epäsuotuisien alueiden luonnonhaittakorvausten mukaisesti. Koska täydentäviä ympäristöehtoja on pitänyt noudattaa vuodesta 2001 lähtien, lampaiden määrän vähentämistä koskevia tietoja ei ole saatavilla.

(1) Komission asetus (EY) N:o 445/2002, annettu 26 päivänä helmikuuta 2002, Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä (EYVL L 74, 15.3.2002).

(2) EYVL L 103, 25.4.1979.

(3) EYVL L 206, 22.7.1992.